刘子翚
鹅峰居士以地黄遗病翁因为作引
君不见咸阳之原，泾渭之间。
灵苗丛生绿芊绵，春风莽莽胶晴烟。
天马嚼齕黄金涎，渴喷清流香浮川。
年深骏足宵腾迈，目有神光破昏昧。
方经夸异傥不诬，伊人服之功必倍。
君空种药南山隅，紫花褐实连庭除。
长鑱斸掘动云壤，婉婉尽拔生龙须。
饮之清醥观其德，宛如君子弥温克。
浮沈讵恤世论量，蒸曝益见中腴泽。
我年三十号病翁，空斋药杵声珑冬。
未能医国惭君赐，旧书且读蝇头字。